SKRIFTLIG FORESPØRGSEL P-2543/00

af Adriana Poli Bortone (UEN) til Kommissionen

(25. juli 2000)

Om: Det italienske tv-program Report

Det italienske tv-program Report på RAI 3 den 13.6.2000 kom med en række foruroligende afsløringer vedrørende WTO og dennes lyssky forbindelser med Kommissionen og FAO.

I samme program udtalte direktøren for Transnational Institute i Amsterdam, Susan George, at Kommissionen handler ud fra hensynet til de multinationale selskaber og de lobbygrupper, der repræsenterer den.

I denne forbindelse fremvistes der i udsendelsen en række hemmelige dokumenter, som skulle bevise eksistensen af et organ med navnet Transatlantic Business Dialogue (TABD), som følgende multinationale selskaber skulle være medlemmer af: Siemens, Monsanto, Ford, La Roche, Ericsson, Philips, Deutsche Telekom, Boeing, Michelin, Goodyear, Glaxo, Time Warner, Cofide & Cir og America Online. Ved hjælp af en lang række dokumenter, som blev fremvist i løbet af udsendelsen, påvistes det, at TABD regelmæssigt lægger pres på Kommissionen for på TABD's forskellige interesseområder, som spænder lige fra levnedsmidler til mobiltelefoner, at få den til at vedtage bestemmelser, som er til TABD's tilfredshed.

I udsendelsen nævntes der også et andet lignende lobbyorgan med navnet Business Investment Network, som bl.a. Fiat og Pirelli skulle være medlemmer af, og det hævdedes endvidere, at videnskabsmænd fra FAO ligefrem modtager betaling fra de største multinationale selskaber i levnedsmiddelsektoren. Endelig afsløredes eksistensen af et højtudviklet informationssystem med betegnelsen SIS (Service Information System), via hvilket EU ifølge de fremsatte udtalelser skulle konsultere de multinationale selskaber direkte for at aftale udformningen af forordninger på forskellige områder med dem (det hævdedes, at EU skulle have vedtaget forordning (EF) nr. 49/2000(1) og nr. 50/2000(2) om markedsføring af genetisk modificerede organismer på denne måde).

Kan Kommissionen oplyse, om den agter straks at kaste lys over de foruroligende omstændigheder, der bragtes for dagens lys i nævnte udsendelse, for at beskytte fællesskabsinstitutionernes og de øvrige internationale organisationers værdighed?

(1) EFT L 6 af 11.1.2000, s. 13.

(2) EFT L 6 af 11.1.2000, s. 15.

Svar afgivet på Kommissionens vegne af Erkki Liikanen

(12. oktober 2000)

Det ærede parlamentsmedlem henviser til en række påstande og insinuationer, der skulle være blevet fremsat i en tv-udsendelse. De parlamentsmedlemmer, der kender noget til handelsspørgsmål, vil uden tvivl blive forbavset over, hvordan lovlige aktiviteter kan komme til at fremstå som lyssky og velkendte organer blive præsenteret som hemmelige eller fordækte.

Transatlantic Business Dialogue (TABD), som blev nævnt i udsendelsen, er ét af en række organer, herunder Transatlantic Consumer Dialogue (TACD), Transatlantic Labour Dialogue (TALD) og Transatlantic Environmental Dialogue (TAED), som blev oprettet på grundlag af en offentlig erklæring fra Kommissionen og den amerikanske regering på deres topmøde i Madrid 1995. På dette topmøde blev der fastsat en ny transatlantisk dagsorden, som omfatter samarbejde på områder som handel og investering. En af målsætninger er at bygge broer tværs over Atlanten, specielt ved at tilskynde private aktører og politiske beslutningstagere i EU og USA til at knytte direkte kontakter.

Disse organer fremsætter anbefalinger til Kommissionen og USA's regering. De inviteres på skift til at fremkomme med indlæg på topmøderne mellem EU og USA. Kommissionen finder, at alle de synspunkter som fremkommer ved disse dialoger, er lige vigtige og meget værdifulde i forbindelse med dens bestræbelser på at udvikle og styrke afbalancerede og sunde transatlantiske relationer. Alle berørte parter på de relevante områder har mulighed for at deltage i disse organer, og langt flere virksomheder end dem, det ærede parlamentsmedlem nævner, deltager i TABD.

TABD's anbefalinger findes alle på dennes hjemmeside (http://www.tabd.com). Kommissionens reaktioner på anbefalingerne er også offentlige. De parlamentsmedlemmer, som følger med i handelsspørgsmål mellem EU og USA, kender uden tvivl TABD's arbejde og opfordres til at deltage i det.

Med hensyn til Business Investment Network er det rigtigt, at Kommissionen holder møder med mange berørte parter, både i Europa og andre steder, herunder med repræsentanter for erhvervslivet i Europa, med det formål at få oplysninger fra investorerne om de problemer, de møder, når de investerer i udlandet,

og hvordan disse problemer kan løses. Disse møder er ikke hemmelige. Både parlamentsmedlemmer og repræsentanter fra det civile samfund har været inviteret til en række af møderne med europæiske investorer. Rapporter fra disse møder findes på Kommissionens websted

http://www.cc.cec:8082/comm/trade/miti/invest/civil.htm).

Services Information System (SIS) er en del af Kommissionens informationssystem. Via systemets websted http:www.europa.eu.int/comm/trade/misc/register.htm kan alle, der ønsker det, bestille oplysninger om handelspolitik og handelsspørgsmål set ud fra Kommissionens synspunkt. Der fås også oplysninger om særlige emneområder med det formål at lette drøftelserne mellem Kommissionens tjenestemænd og de berørte parter om forskellige handelspolitiske aspekter.

Der er altså langt fra tale om, at Kommissionen handler ud fra hensynet til de multinationale selskaber og de lobbygrupper, der repræsenterer den. Som det ærede parlamentsmedlem kan se, drejer det sig om, at de berørte parter og det civile samfund er aktivt inddraget i den politiske beslutningstagning på EU-plan. De påstande, der er blevet fremsat med hensyn til Kommissionen, er ikke af en sådan art, at der er behov for yderligere undersøgelser. Kommissionen foreslår, at det ærede parlamentsmedlem retter sine spørgsmål vedrørende Verdenshandelsorganisationen og FAO til de pågældende organisationer.